






KLASA: 406-03/26-04/05
URBROJ: 2196-96-02/1-26-1
Vinkovci, 14. 08. 2026.godine.


PRAVILNIK O JEDNOSTAVNOJ NABAVI


	Ravnatelj:	Hrvoje Čuljak, dipl. ing. građ.	




SADRŽAJ	
1. OPĆE ODREDBE	3
1.1. PREDMET I SVRHA	3
1.2. PRIMJENA	3
1.3. IZUZEĆA OD PRIMJENE PRAVILNIKA	3
1.4. ŽURNA ILI NEODGODIVA NABAVA	3
2. NAČELA JAVNE NABAVE I SUKOB INTERESA	4
2.1. NAČELA JAVNE NABAVE	4
2.2. PROCIJENJENA VRIJEDNOST PREDMETA NABAVE I ZABRANA UMJETNE PODJELE	4
2.3. SUKOB INTERESA	5
3. SUDIONICI U POSTUPKU JEDNOSTAVNE NABAVE I PRIPREMA POSTUPKA	5
3.1. SUDIONICI	5
3.2. OVLASTI ČELNIKA NARUČITELJA	5
3.3. STRUČNO POVJERENSTVO	6
4. PLANIRANJE I PRIPREMA POSTUPAKA JEDNOSTAVNE NABAVE	6
4.1. PLANIRANJE NABAVE	6
4.2. ANALIZA TRŽIŠTA	6
4.3. PRIPREMA POSTUPKA I DOKUMENTACIJA O NABAVI	6
4.4. SADRŽAJ POZIVA NA DOSTAVU PONUDA	7
4.5. OBJEDINJENI IZNOS	7
4.6. KRITERIJI ZA KVALITATIVNI ODABIR GOSPODARSKOG SUBJEKTA	7
4.7. KRITERIJ ZA ODABIR PONUDE	8
4.8. JAMSTVA	8
4.9. PRAVNI OBLICI SUDJELOVANJA GOSPODARSKIH SUBJEKATA U POSTUPKU NABAVE	8
4.10. OSLANJANJE NA SPOSOBNOST DRUGIH SUBJEKATA	9
4.11. PROVEDBA POSTUPKA JEDNOSTAVNE NABAVE PREMA PRAGOVIMA	9
4.12. PRIMJENA FUNKCIONALNOSTI EOJN RH	10
4.13. IZNIMKE OD OBVEZE JAVNE OBJAVE U MODULU JEDNOSTAVNE NABAVE	10
4.14. ELEKTRONIČKA KOMUNIKACIJA	10
4.15. ODGOVARAJUĆE DOKUMENTIRANJE POSTUPKA	11
4.16. ROK ZA DOSTAVU PONUDA	11
4.17. DOSTAVA I ZAPRIMANJE PONUDA	11
4.18. OTVARANJE PONUDA	11
5. PREGLED I OCJENA PONUDA	12
5.1. USPOREDBA CIJENE PONUDE	12
5.2. ZAPISNIK O PREGLEDU I OCJENI PONUDA	12
5.3. ODBIJANJE PONUDE	13
5.4. PONIŠTENJE POSTUPKA	14
6. ODLUKE I PRAVNA ZAŠTITA	14
6.1. ODLUKA O ODABIRU ILI PONIŠTENJU POSTUPKA	14
6.2. IZVRŠNOST ODLUKE	14
6.3. PRIGOVOR	15
6.4. POSTUPAK ODLUČIVANJA O PRIGOVORU	
7. UGOVARANJE I IZVRŠENJE UGOVORA	16
7.1. SKLAPANJE UGOVORA	16
7.2. POSTUPANJE U SLUČAJU NEUREDNOG IZVRŠENJA UGOVORA	16
7.3. RASKID UGOVORA	16
7.4. IZMJENE UGOVORA TIJEKOM IZVRŠENJA	16
7.5. OGRANIČENJE VRIJEDNOSTI UGOVORA TIJEKOM IZVRŠENJA	16
7.6. EVIDENCIJA I REGISTAR UGOVORA	17
8. PRIJELAZNE I ZAVRŠNE ODREDBE	17


























[bookmark: _Toc232490627]1. OPĆE ODREDBE
[bookmark: _Toc232490628]1.1. PREDMET I SVRHA
Članak 1.
(1) Ovim Pravilnikom o jednostavnoj nabavi (u daljnjem tekstu: Pravilnik) uređuju se pravila, uvjeti i postupci provedbe jednostavne nabave robe, usluga i radova do vrijednosti pragova iz članka 12. stavka 1. Zakona o javnoj nabavi. 
(2) Svrha ovoga Pravilnika je uspostaviti jasan i razmjeran interni postupovni okvir kojim se omogućuje pravodobna provedba postupaka jednostavne nabave robe, usluga i radova, primjereno dokumentiranje postupanja naručitelja i učinkovita kontrola trošenja sredstava.

[bookmark: _Toc232490629]1.2. PRIMJENA
Članak 2.
(1) Ovaj Pravilnik primjenjuje se na sve ustrojstvene jedinice naručitelja te na sve osobe koje sudjeluju u planiranju, pripremi, provedbi, odlučivanju, ugovaranju i praćenju izvršenja jednostavne nabave.
(2) Odredbe ovoga Pravilnika primjenjuju se na nabavu robe, usluga i radova bez obzira na izvor financiranja, osim ako posebnim propisom, pravilima financiranja, ugovorom o dodjeli sredstava ili drugim obvezujućim aktom nisu propisana stroža pravila postupanja.
(3) Ako su za pojedinu nabavu koja se financira iz sredstava Europske unije, međunarodnih izvora, donacija ili drugih namjenskih izvora propisana posebna pravila, naručitelj je dužan primijeniti ona pravila koja osiguravaju višu razinu transparentnosti, tržišnog natjecanja, jednakog tretmana i kontrole namjenskog trošenja sredstava.
(4) Provedba jednostavne nabave prema ovom Pravilniku ne smije se koristiti radi izbjegavanja primjene Zakona o javnoj nabavi, osobito umjetnim dijeljenjem predmeta nabave, nepravilnim određivanjem procijenjene vrijednosti nabave ili provedbom više odvojenih postupaka za istovrsne ili funkcionalno povezane predmete nabave.
(5) Na pitanja koja nisu uređena ovim Pravilnikom na odgovarajući se način primjenjuju odredbe Zakona o javnoj nabavi te drugi propisi i akti naručitelja ovisno o pojedinom predmetu nabave.

[bookmark: _Toc232490630]1.3. IZUZEĆA OD PRIMJENE PRAVILNIKA
Članak 3.
(1) Odredbe ovoga Pravilnika ne primjenjuju se na nabave koje su izuzete od primjene Zakona o javnoj nabavi sukladno odredbama toga Zakona.

[bookmark: _Toc232490631]1.4. ŽURNA ILI NEODGODIVA NABAVA
Članak 4.
(1) Žurna ili neodgodiva nabava može se provesti prema pojednostavljenim pravilima ovoga članka ako postoje okolnosti koje naručitelj nije mogao unaprijed predvidjeti niti na njih utjecati, a zbog kojih bi provedba redovitog postupka jednostavne nabave onemogućila pravodobno izvršenje obveza naručitelja ili uzrokovala znatnu štetu u obavljanju njegove djelatnosti.  Primjena pojednostavljenog postupanja zbog žurnosti ne oslobađa naručitelja obveze poštivanja načela ekonomičnog i svrhovitog trošenja sredstava, obveze izbjegavanja sukoba interesa, obveze obrazloženja razloga žurnosti i obveze odgovarajućeg dokumentiranja provedene nabave.
(2) Postojanje žurne ili neodgodive potrebe mora biti pisano obrazloženo, uz navođenje okolnosti koje naručitelj nije mogao unaprijed predvidjeti te razloga zbog kojih nije moguće provesti postupak sukladno ovom Pravilniku.
(3) Nabava iz ovoga članka provodi se na temelju pisanog odobrenja čelnika naručitelja.
(4) Kada je to moguće s obzirom na okolnosti, naručitelj će prije sklapanja ugovora ili izdavanja narudžbenice prikupiti ponudu jednog ili više gospodarskih subjekata.
(5) Nabava iz ovoga članka može se provesti za predmete nabave čija je procijenjena vrijednost jednaka ili manja od 25.000,00 eura za robu i usluge odnosno 45.000,00 eura za radove.
(6) O provedenom postupku jednostavne nabave sastavlja se bilješka ili drugi odgovarajući dokument koji obvezno sadrži opis okolnosti žurnosti i način odabira gospodarskog subjekta.


[bookmark: _Toc232490632]2. NAČELA JAVNE NABAVE I SUKOB INTERESA
[bookmark: _Toc232490633]2.1. NAČELA JAVNE NABAVE
Članak 5.
(1) Naručitelj je u provedbi postupaka jednostavne nabave obvezan poštivati načela javne nabave iz članka 4. Zakona o javnoj nabavi, a osobito načela tržišnog natjecanja, jednakog tretmana, zabrane diskriminacije, transparentnosti i razmjernosti.
(2) Načelo tržišnog natjecanja primjenjuje se na način da naručitelj, kad god je to moguće i razumno s obzirom na predmet nabave, osigurava sudjelovanje većeg broja gospodarskih subjekata i javnom objavom postupka jednostavne nabave kada je to propisano ovim Pravilnikom, te izbjegavanjem neopravdanih tehničkih specifikacija ili uvjeta koji bi mogli neopravdano ograničiti tržišno natjecanje.
(3) Načelo jednakog tretmana i zabrane diskriminacije primjenjuje se na način da naručitelj svim gospodarskim subjektima osigurava jednake uvjete sudjelovanja u postupku jednostavne nabave dostavljanjem istih informacija svim zainteresiranim gospodarskim subjektima, objavom pojašnjenja i dopuna dokumentacije o nabavi na način koji osigurava da su dostupne svim gospodarskim subjektima pod jednakim uvjetima te izbjegavanjem tehničkih specifikacija ili uvjeta koji neopravdano pogoduju određenom gospodarskom subjektu.
(4) Načelo transparentnosti primjenjuje se osiguravanjem jasnoće i dostupnosti informacija o postupku jednostavne nabave, osobito kroz jasno i nedvojbeno definiranje predmeta nabave i uvjeta postupka u pozivu na dostavu ponuda, pravodobno davanje pojašnjenja ili dopuna dokumentacije o nabavi, dokumentiranje svih radnji u postupku jednostavne nabave te javnu objavu postupaka jednostavne nabave kada je to propisano ovim Pravilnikom.
(5) Ako naručitelj tijekom postupka jednostavne nabave izmijeni ili dopuni uvjete postupka ili dokumentaciju o nabavi na način koji može utjecati na pripremu ponuda, dužan je pravodobno obavijestiti sve gospodarske subjekte koji sudjeluju u postupku, prema potrebi produljiti rok za dostavu ponuda kako bi gospodarski subjekti imali dovoljno vremena za pripremu ili prilagodbu ponuda.
(6) Načelo razmjernosti primjenjuje se na način da uvjeti sposobnosti gospodarskih subjekata, tehničke specifikacije, rokovi i drugi zahtjevi budu razmjerni predmetu nabave, njezinoj procijenjenoj vrijednosti i složenosti te da ne predstavljaju neopravdanu prepreku tržišnom natjecanju.
(7) Sve radnje u postupku jednostavne nabave moraju biti primjereno dokumentirane, uključujući osobito: poziv na dostavu ponuda, zaprimljene ponude, pojašnjenja i dopune dokumentacije, zapisnik o pregledu i ocjeni ponuda, odluku o odabiru ili poništenju postupka.

[bookmark: _Toc232490634]2.2. PROCIJENJENA VRIJEDNOST PREDMETA NABAVE I ZABRANA UMJETNE PODJELE 
Članak 6.
(1) Procijenjena vrijednost nabave određuje se prije početka postupka jednostavne nabave u skladu s odredbama Zakona o javnoj nabavi i ovim Pravilnikom.
(2) Naručitelj ne smije dijeliti jedinstveni predmet nabave na više postupaka jednostavne nabave, ugovora, narudžbenica ili grupa radi izbjegavanja primjene Zakona o javnoj nabavi, ovoga Pravilnika, obveze provedbe postupka putem EOJN RH ili primjene odgovarajućeg financijskog praga.


[bookmark: _Toc232490635]2.3. SUKOB INTERESA
Članak 7.
(1) Naručitelj je u postupcima jednostavne nabave obvezan poduzimati mjere za sprječavanje, prepoznavanje i uklanjanje sukoba interesa sukladno odredbama članaka 75. do 83. Zakona o javnoj nabavi.  
(2) Pri provjeri i sprječavanju sukoba interesa naručitelj uzima u obzir odnos svih osoba koje, sukladno Zakonu o javnoj nabavi, sudjeluju u pripremi i provedbi postupka javne nabave ili mogu utjecati na odlučivanje naručitelja u vezi s pojedinim postupkom javne nabave prema ponuditelju, članu zajednice gospodarskih subjekata, podugovaratelju te drugom subjektu na čiju se sposobnost ponuditelj oslanja.
(3) Prije početka postupka jednostavne nabave, odnosno najkasnije prije pregleda i ocjene ponuda, osobe iz stavka 2. ovoga članka dužne su obavijestiti čelnika naručitelja odnosno odgovornu osobu naručitelja o svakoj okolnosti koja bi mogla predstavljati sukob interesa.  
(4) Postupanje po odredbama ovoga članka dokumentira se prikupljanjem općih pisanih izjava o postojanju ili nepostojanju okolnosti koje mogu predstavljati sukob interesa. Opća izjava daje se prije sudjelovanja osobe u planiranju, pripremi, provedbi, pregledu, ocjeni, odlučivanju ili praćenju izvršenja jednostavne nabave te se primjenjuje na sve postupke jednostavne nabave u kojima ta osoba sudjeluje, dok se ne izmijeni ili opozove.
(5) Osobe iz stavka 2. ovoga članka dužne su bez odgode obavijestiti čelnika naručitelja odnosno odgovornu osobu naručitelja o svakoj promjeni okolnosti koja bi mogla predstavljati sukob interesa ili utjecati na istinitost i potpunost prethodno dane opće izjave.
(6) Naručitelj nije dužan u svakom pojedinom postupku jednostavne nabave ponovno prikupljati izjave iz stavka 4. ovoga članka, osim ako ocijeni da je to potrebno zbog vrijednosti, složenosti, predmeta nabave, osoba koje sudjeluju u postupku ili drugih okolnosti konkretnog slučaja.



[bookmark: _Toc232490636]3. SUDIONICI U POSTUPKU JEDNOSTAVNE NABAVE I PRIPREMA POSTUPKA 
[bookmark: _Toc232490637]3.1. SUDIONICI 
Članak 8.
(1) Sudionici u postupku jednostavne nabave su:
1. čelnik naručitelja,
2. stručno povjerenstvo za nabavu, 
3. druge osobe koje čelnik odlukom ovlasti.
(2) Osobe iz stavka 1. ovoga članka dužne su postupati savjesno, nepristrano i u skladu s odredbama ovoga Pravilnika i Zakona o javnoj nabavi.

[bookmark: _Toc232490638]3.2. OVLASTI ČELNIKA NARUČITELJA
Članak 9.
(1) Čelnik naručitelja odgovoran je za zakonitost i pravilnost provedbe postupaka jednostavne nabave.
(2) Čelnik naručitelja:
· donosi odluku o pokretanju postupka jednostavne nabave,
· imenuje povjerenstvo za pripremu i provedbu postupka jednostavne nabave,
· odlučuje o odabiru ponude ili poništenju postupka jednostavne nabave,
· odlučuje o prigovorima gospodarskih subjekata, kada je to predviđeno ovim Pravilnikom.
(3) Čelnik naručitelja može određene ovlasti iz ovoga članka prenijeti na druge ovlaštene osobe sukladno internim aktima naručitelja.



[bookmark: _Toc232490639]3.3. STRUČNO POVJERENSTVO
Članak 10.
(1) Postupak jednostavne nabave procijenjene vrijednosti jednake ili veće od 5.000,00 eura provodi stručno povjerenstvo za nabavu koje imenuje čelnik naručitelja.
(2) Stručno povjerenstvo za nabavu sastoji se od najmanje dvije osobe, od kojih najmanje jedna mora imati važeći certifikat iz javne nabave.
(3) Odlukom o imenovanju određuje se sastav povjerenstva te njihove zadaće u postupku jednostavne nabave.
(4) Članovi Stručnog povjerenstva obavljaju sljedeće poslove:
· pripremu dokumentacije o nabavi,
· komunikaciju s gospodarskim subjektima tijekom postupka,
· pregled i ocjenu ponuda,
· izradu prijedloga odluke o odabiru ili poništenju postupka.
(5) Stručno povjerenstvo obavlja poslove iz svoje nadležnosti u sastavu određenom odlukom o imenovanju.
(6) Ako se postupak provodi putem modula jednostavne nabave EOJN RH, osobe iz stavka 4. ovoga članka odgovorne su i za objavu postupka i upravljanje dokumentacijom u sustavu.


[bookmark: _Toc232490640]4. PLANIRANJE I PRIPREMA POSTUPAKA JEDNOSTAVNE NABAVE 
[bookmark: _Toc232490641]4.1. PLANIRANJE NABAVE
Članak 11.
(1) Postupak jednostavne nabave planira se u skladu s potrebama naručitelja, financijskim planom odnosno osiguranim sredstvima te propisima kojima se uređuje plan nabave.
(2) Pri planiranju jednostavne nabave naručitelj je dužan voditi računa o funkcionalnoj, tehničkoj, i oblikovnoj povezanosti predmeta nabave te ne smije dijeliti jedinstveni predmet nabave radi izbjegavanja primjene Zakona o javnoj nabavi, ovoga Pravilnika, obveze provedbe postupka putem EOJN RH ili primjene odgovarajućeg financijskog praga.
(3) Postupci jednostavne nabave koji se sukladno propisima kojima se uređuje plan nabave unose u plan nabave, planiraju se, mijenjaju i objavljuju u skladu s tim propisima.

[bookmark: _Toc232490642]4.2. ANALIZA TRŽIŠTA
Članak 12.
(1) Prije pokretanja postupka jednostavne nabave naručitelj može provesti analizu tržišta radi utvrđivanja procijenjene vrijednosti nabave, dostupnosti robe, usluga ili radova na tržištu te pripreme dokumentacije o nabavi.
(2) Analiza tržišta može uključivati osobito:
· prikupljanje informacija o tržišnim cijenama,
· pregled javno dostupnih kataloga, cjenika i internetskih stranica,
· prikupljanje informacija od gospodarskih subjekata ili drugih relevantnih izvora.
(3) Podaci prikupljeni analizom tržišta mogu se dokumentirati u izvješću o provedenom istraživanju ili drugom odgovarajućem dokumentu koji se prilaže dokumentaciji postupka jednostavne nabave.

[bookmark: _Toc232490643]4.3. PRIPREMA POSTUPKA I DOKUMENTACIJA O NABAVI
Članak 13.
(1) Prije pokretanja postupka procijenjene vrijednosti iznad 5.000,00 eura naručitelj priprema Poziv na dostavu ponuda i/ili dokumentaciju o nabavi u opsegu koji je razmjeran predmetu, vrijednosti i složenosti nabave.
(2) U postupcima koji se provode putem EOJN RH, naručitelj ne smije učitavati zasebne dokumente koji ponavljaju ili mijenjaju podatke već unesene u sustav i sadržane u javnom pozivu odnosno pozivu generiranom putem EOJN RH, osim ako je to nužno radi pojašnjenja, a bez proturječja s podacima u sustavu.
(3) Ako postoji razlika između podataka unesenih u EOJN RH i dodatno učitanih dokumenata, naručitelj je dužan bez odgode ispraviti dokumentaciju na način propisan pravilima EOJN RH, prije isteka roka za dostavu ponuda.

[bookmark: _Toc232490644]4.4. SADRŽAJ POZIVA NA DOSTAVU PONUDA 
Članak 14.
(1) Poziv na dostavu ponuda mora sadržavati podatke potrebne za izradu i dostavu ponude, u opsegu koji je razmjeran predmetu nabave, procijenjenoj vrijednosti, složenosti postupka i načinu njegove provedbe. Poziv i dokumentacija o nabavi moraju biti jasni, nedvojbeni, međusobno usklađeni i sastavljeni na način koji omogućuje objektivnu usporedbu ponuda te ne ograničava tržišno natjecanje više nego što je nužno s obzirom na predmet nabave.
(2) U postupcima putem EOJN RH sadržaj poziva čine podaci uneseni u sustav i dokumenti koje sustav generira, uz dokumente koje naručitelj učitava kao priloge.

[bookmark: _Toc232490645]4.5. OBJEDINJENI IZNOS
Članak 15.
(1) Kod specifičnih predmeta nabave, osobito kod usluga održavanja, nabave rezervnih dijelova ili sličnih nabava, za stavke čije se količine ne mogu unaprijed točno odrediti naručitelj može u dokumentaciji o nabavi predvidjeti objedinjeni iznos.
(2) Objedinjeni iznos predstavlja maksimalni iznos mogućih plaćanja bez poreza na dodanu vrijednost tijekom izvršenja ugovora te ne smije prelaziti 20 % procijenjene vrijednosti nabave odnosno procijenjene vrijednosti pojedine grupe predmeta nabave, što naručitelj naznačuje u dokumentaciji o nabavi.
(3) Ako naručitelj koristi mogućnost ovoga članka, troškovnik se izrađuje samo za stavke za koje su količine određene ili procijenjene, a cijena ponude izračunava se i uspoređuje na temelju tih stavki.
(4) Objedinjeni iznos ne predstavlja element za usporedbu ponuda, već služi isključivo kao ograničenje ukupnih mogućih plaćanja za stavke čije količine nije moguće unaprijed odrediti.

[bookmark: _Toc232490646]4.6. KRITERIJI ZA KVALITATIVNI ODABIR GOSPODARSKOG SUBJEKTA
Članak 16.
(1) Naručitelj može, sukladno financijskim pragovima iz ovoga Pravilnika, procijenjenoj vrijednosti nabave, složenosti predmeta nabave, uvjetima izvršenja i rizicima povezanima s izvršenjem, u pozivu odnosno dokumentaciji o nabavi odrediti kriterije za kvalitativni odabir gospodarskog subjekta.
(2) Kriteriji iz stavka 1. ovoga članka moraju biti povezani s predmetom nabave, razmjerni predmetu i procijenjenoj vrijednosti nabave te ne smiju neopravdano ograničavati tržišno natjecanje.
(3) Ako naručitelj određuje kriterije za kvalitativni odabir gospodarskog subjekta, poziv odnosno dokumentacija o nabavi mora sadržavati jasnu naznaku kriterija koji se primjenjuju, minimalne razine sposobnosti ako se traže, mogućnost oslanjanja na sposobnost drugih subjekata te posljedice nedostavljanja dokaza ili neispunjavanja traženih uvjeta.
(4) Dokazi kojima se dokazuje ispunjavanje kriterija za kvalitativni odabir gospodarskog subjekta, uključujući njihovu vrstu, oblik i prihvatljivu starost, određuju se u pozivu odnosno dokumentaciji o nabavi razmjerno predmetu nabave, procijenjenoj vrijednosti i složenosti postupka, vodeći računa o načelima jednakog tretmana, transparentnosti i razmjernosti.
(5) Naručitelj može odrediti da se pojedini dokazi dostavljaju uz ponudu, tijekom pregleda i ocjene ponuda ili samo od ponuditelja čija je ponuda prema kriteriju za odabir ponude prvorangirana, ako je takav način provjere jasno predviđen pozivom odnosno dokumentacijom o nabavi i ako se time ne narušavaju načela jednakog tretmana i transparentnosti.

[bookmark: _Toc232490647]4.7. KRITERIJ ZA ODABIR PONUDE
Članak 17.
(1) Kriterij za odabir ponude mora biti povezan s predmetom nabave, jasno određen u pozivu odnosno dokumentaciji o nabavi i oblikovan na način koji omogućuje objektivnu usporedbu ponuda.
(2) U postupcima jednostavne nabave koji se provode putem EOJN RH naručitelj odabire jedan od kriterija koje sustav podržava:
a) cijena ponude;
b) cijena ponude i kvaliteta;
c) trošak i kvaliteta.
(3) Ako je kriterij za odabir ponude cijena ponude, najpovoljnija je ponuda koja nije odbijena i koja ima najnižu cijenu prema pravilima o usporedbi cijene ponude iz ovoga Pravilnika.
(4) Ako se koriste kriteriji kvalitete, naručitelj u dokumentaciji o nabavi mora odrediti relativni značaj cijene odnosno troška i kvalitativnih kriterija, način bodovanja, formule ili pravila ocjenjivanja te dokaze kojima se potvrđuju ponuđene vrijednosti.
(5) Kvalitativni kriteriji mogu uključivati, ovisno o predmetu nabave, kvalitetu, tehničke prednosti, funkcionalne značajke, organizaciju i iskustvo stručnjaka kada je kvaliteta osoblja značajna za izvršenje ugovora, rok isporuke ili izvršenja, uvjete održavanja, servisnu podršku, okolišne ili socijalne značajke, troškove uporabe ili druge elemente povezane s predmetom nabave.
(6) Naručitelj ne smije nakon isteka roka za dostavu ponuda mijenjati kriterij za odabir ponude, pondere, formule, način bodovanja ili druge elemente koji utječu na rangiranje ponuda.

[bookmark: _Toc232490648]4.8. JAMSTVA
Članak 18.
(1) Naručitelj može u postupku jednostavne nabave zahtijevati jamstvo pod uvjetom da je ono razmjerno predmetu nabave, procijenjenoj vrijednosti, rizicima izvršenja i mogućim posljedicama neispunjenja obveza gospodarskog subjekta.
(2) Naručitelj može u pozivu odnosno dokumentaciji o nabavi zahtijevati jamstvo za ozbiljnost ponude, jamstvo za uredno izvršenje ugovora, jamstvo za otklanjanje nedostataka u jamstvenom roku, jamstvo za povrat predujma ili drugo odgovarajuće jamstvo, ako je to razmjerno predmetu nabave, procijenjenoj vrijednosti, trajanju ugovora i rizicima izvršenja.  
(3) U pozivu odnosno dokumentaciji o nabavi naručitelj mora jasno odrediti vrstu jamstva, iznos, rok valjanosti, oblik, uvjete aktiviranja, način dostave i uvjete vraćanja jamstva. 
(4) Naručitelj ne smije zahtijevati jamstvo koje je nerazmjerno vrijednosti ili riziku nabave niti oblik jamstva koji neopravdano ograničava tržišno natjecanje.  
(5) Ako se postupak provodi putem EOJN RH, dostava, evidentiranje i provjera jamstava provode se u skladu s mogućnostima EOJN RH i uvjetima određenima u pozivu odnosno dokumentaciji o nabavi.

[bookmark: _Toc232490649]4.9. PRAVNI OBLICI SUDJELOVANJA GOSPODARSKIH SUBJEKATA U POSTUPKU NABAVE
Članak 19.
(1) Gospodarski subjekt može u postupku jednostavne nabave sudjelovati samostalno, kao član zajednice gospodarskih subjekata, uz sudjelovanje podugovaratelja ili oslanjanjem na sposobnost drugih subjekata.
(2) Dva ili više gospodarskih subjekata mogu podnijeti zajedničku ponudu kao zajednica gospodarskih subjekata. Naručitelj ne smije zahtijevati da zajednica gospodarskih subjekata ima određeni pravni oblik radi podnošenja ponude.
(3) Ako zajednica gospodarskih subjekata bude odabrana, naručitelj može nakon odabira zahtijevati određeni pravni oblik zajednice samo ako je to nužno za uredno izvršenje ugovora.
(4) U slučaju podugovaranja, ponuditelj je obvezan navesti podugovaratelje i dio ugovora koji namjerava dati u podugovor.
(5) Ponuditelj se može osloniti na sposobnost drugih subjekata radi dokazivanja ispunjavanja uvjeta sposobnosti.
(6) Naručitelj u dokumentaciji o nabavi određuje koje podatke i dokaze gospodarski subjekt mora dostaviti u vezi sa zajednicom gospodarskih subjekata, podugovarateljima ili subjektima na čiju se sposobnost oslanja.
(7) Tijekom pregleda i ocjene ponuda naručitelj provjerava jesu li podaci i dokazi iz ovoga članka dostavljeni i jesu li ispunjeni uvjeti određeni dokumentacijom o nabavi.

[bookmark: _Toc232490650]4.10. OSLANJANJE NA SPOSOBNOST DRUGIH SUBJEKATA
Članak 20.
(1) Gospodarski subjekt može se u postupku jednostavne nabave, radi dokazivanja ispunjavanja uvjeta sposobnosti, osloniti na sposobnost drugoga gospodarskog subjekta, bez obzira na pravnu prirodu njihova međusobnog odnosa.
(2) Ako se gospodarski subjekt oslanja na sposobnost drugoga gospodarskog subjekta, dužan je u ponudi navesti subjekt na čiju se sposobnost oslanja te dostaviti podatke i dokaze određene pozivom odnosno dokumentacijom o nabavi.
(3) U slučaju oslanjanja na sposobnost drugoga gospodarskog subjekta, ponuditelj je dužan u ponudi izjaviti na koji će način i u kojem dijelu ugovora o nabavi, narudžbenice ili drugog odgovarajućeg akta subjekt na čiju se sposobnost oslanja sudjelovati u izvršenju predmeta nabave.
(4) Naručitelj provjerava ispunjava li subjekt na čiju se sposobnost ponuditelj oslanja relevantne uvjete sposobnosti te postoje li kod toga subjekta razlozi za isključenje, ako su takvi uvjeti ili razlozi propisani pozivom odnosno dokumentacijom o nabavi.
(5) Ako naručitelj utvrdi da subjekt na čiju se sposobnost ponuditelj oslanja ne ispunjava relevantne uvjete sposobnosti ili da kod njega postoje propisani razlozi za isključenje, naručitelj može, ako je to primjereno prirodi postupka i ako se time ne narušava jednako postupanje prema ponuditeljima, zatražiti zamjenu toga subjekta u primjerenom roku.
(6) Ako ponuditelj ne dostavi tražene podatke ili dokaze iz ovoga članka, ako ne dokaže da će imati na raspolaganju potrebne resurse ili ako nije dopuštena odnosno nije provedena zamjena subjekta na čiju se sposobnost oslanja, naručitelj će ponudu odbiti kao neprihvatljivu, sukladno odredbama ovoga Pravilnika.
(7) Subjekt na čiju se sposobnost ponuditelj oslanja obvezan je sudjelovati u izvršenju ugovora o nabavi, narudžbenice ili drugog odgovarajućeg akta u dijelu i na način koji je ponuditelj naveo u izjavi dostavljenoj u ponudi. Ako ponuda toga ponuditelja bude odabrana, izjava o načinu i dijelu sudjelovanja subjekta na čiju se sposobnost ponuditelj oslanja čini sastavni dio ugovora o nabavi, narudžbenice ili drugog odgovarajućeg akta.

[bookmark: _Toc232490651]4.11. PROVEDBA POSTUPKA JEDNOSTAVNE NABAVE PREMA PRAGOVIMA
Članak 21.
(1) Postupak jednostavne nabave procijenjene vrijednosti jednake ili veće od 5.000,00 eura bez PDV-a započinje donošenjem odluke o pokretanju postupka jednostavne nabave.
(2) Za predmete nabave procijenjene vrijednosti manje od 5.000,00 eura bez PDV-a naručitelj može provesti postupak jednostavne nabave izravnom narudžbom, prihvatom ponude, izdavanjem narudžbenice ili na drugi odgovarajući način, uz obvezu ekonomičnog i svrhovitog trošenja sredstava te odgovarajućeg dokumentiranja.  U tom slučaju nije potrebno donositi odluku o pokretanju postupka.
(3) Za predmete nabave procijenjene vrijednosti jednake ili veće od 5.000,00 eura, a jednake ili manje od 15.000,00 eura bez PDV-a, naručitelj provodi postupak jednostavne nabave upućivanjem poziva jednom ili više gospodarskih subjekata, elektroničkom poštom, putem EOJN RH ili drugim odgovarajućim elektroničkim sredstvom, na način određen pozivom.  
(4) Za predmete nabave procijenjene vrijednosti veće od 15.000,00 eura bez PDV-a naručitelj provodi postupak jednostavne nabave putem modula jednostavne nabave u EOJN RH.  
(5) Za nabavu robe i usluga procijenjene vrijednosti veće od 25.000,00 eura te za nabavu radova procijenjene vrijednosti veće od 45.000,00 eura naručitelj provodi postupak jednostavne nabave putem javne objave u modulu jednostavne nabave EOJN RH, osim u slučajevima iznimaka propisanih Zakonom o javnoj nabavi.

[bookmark: _Toc232490652]4.12. PRIMJENA FUNKCIONALNOSTI EOJN RH
Članak 22.
(1) Kada se postupak jednostavne nabave provodi putem modula jednostavne nabave u EOJN RH, naručitelj provodi radnje u postupku u skladu s funkcionalnostima, obveznim poljima, obrascima, zapisima, objavama i tehničkim ograničenjima sustava.
(2) Ako EOJN RH za pojedinu radnju generira dokument, zapisnik, poziv, odluku ili drugi zapis, takav se dokument smatra dijelom dokumentacije postupka jednostavne nabave.
(3) Naručitelj dodatne dokumente učitava samo u opsegu u kojem su potrebni za opis predmeta nabave, troškovnik, tehničke specifikacije, prijedlog ugovora, uvjete izvršenja ili druge elemente koji nisu u cijelosti obuhvaćeni podacima unesenima u sustav.
(4) Komunikacija s gospodarskim subjektima, zaprimanje ponuda, pitanja i odgovori, pojašnjenja tijekom pregleda i ocjene ponuda, odluke, uvidi i prigovori provode se putem EOJN RH kada je postupak pokrenut i provodi se u tom sustavu, osim u dijelu u kojem sustav dopušta ili zahtijeva drukčije postupanje.
(5) Ako se funkcionalnosti EOJN RH izmijene, odredbe ovoga Pravilnika primjenjuju se na način koji je u najvećoj mogućoj mjeri usklađen s važećim funkcionalnostima sustava i zakonskim pravilima.

[bookmark: _Toc232490653]4.13. IZNIMKE OD OBVEZE JAVNE OBJAVE U MODULU JEDNOSTAVNE NABAVE
Članak 23.
(1) Iznimno od odredbe kojom je propisana obveza provedbe postupka jednostavne nabave putem javne objave u modulu jednostavne nabave EOJN RH, naručitelj nije obvezan provesti postupak putem javne objave, već postupak provodi putem modula jednostavne nabave EOJN RH bez javne objave, u sljedećim slučajevima:  
1. ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni;  
2. ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:  
a) ako je predmet nabave stvaranje ili stjecanje jedinstvenog umjetničkog djela ili umjetničke izvedbe;  
b) ako iz tehničkih razloga predmet nabave može isporučiti samo određeni gospodarski subjekt; ili  
c) ako je to nužno radi zaštite isključivih prava, uključujući prava intelektualnog vlasništva;
3. ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.  
(2) Razlozi za primjenu iznimke iz stavka 1. ovoga članka navode se i obrazlažu u pozivu/zapisu/obrazloženju u modulu jednostavne nabave EOJN RH.  
(3) Odredbe stavka 1. ovoga članka mogu se na odgovarajući način primijeniti i u postupcima jednostavne nabave za koje nije propisana obveza javne objave u modulu jednostavne nabave EOJN RH.
[bookmark: _Toc232490654]4.14. ELEKTRONIČKA KOMUNIKACIJA
Članak 24.
(1) U postupcima jednostavne nabave naručitelj može koristiti elektronička sredstva komunikacije radi slanja poziva na dostavu ponuda, zaprimanja ponuda, razmjene informacija s gospodarskim subjektima, dostave odluka i obavijesti te dokumentiranja postupka.  
(2) Za nabave procijenjene vrijednosti jednake ili manje od 15.000,00 eura elektronička komunikacija može se provoditi putem elektroničke pošte, modula jednostavne nabave u EOJN RH ili drugog odgovarajućeg elektroničkog sustava koji koristi naručitelj, ako je takav način komunikacije određen u pozivu na dostavu ponude ili drugoj dokumentaciji postupka. 
(3) Za nabave procijenjene vrijednosti veće od 15.000,00 eura postupak jednostavne nabave provodi se putem modula jednostavne nabave u EOJN RH, sukladno Zakonu o javnoj nabavi i ovom Pravilniku.  
(4) Elektronička komunikacija mora se provoditi na način koji osigurava jednak tretman gospodarskih subjekata, integritet podataka, povjerljivost poslovnih informacija i mogućnost dokumentiranja poduzetih radnji.

[bookmark: _Toc232490655]4.15. DOKUMENTIRANJE POSTUPKA
Članak 25.
(1) Naručitelj je dužan svaki postupak jednostavne nabave odgovarajuće dokumentirati, razmjerno procijenjenoj vrijednosti nabave, složenosti predmeta nabave, načinu provedbe postupka i rizicima povezanim s nabavom.

[bookmark: _Toc232490656]4.16. ROK ZA DOSTAVU PONUDA
Članak 26.
(1) Rok za dostavu ponuda određuje naručitelj u pozivu na dostavu ponuda, uzimajući u obzir složenost predmeta nabave i vrijeme potrebno za izradu ponude.
(2) Rok za dostavu ponuda u pravilu ne smije biti kraći od tri (3) radna dana od dana slanja poziva na dostavu ponuda odnosno objave poziva.
(3) Kod postupaka jednostavne nabave koji se provode putem modula jednostavne nabave u Elektroničkom oglasniku javne nabave Republike Hrvatske javnom objavom, rok za dostavu ponuda ne smije biti kraći od pet dana, osim u opravdanim slučajevima.
(4) Naručitelj može prije isteka roka za dostavu ponuda izmijeniti ili dopuniti poziv odnosno dokumentaciju o nabavi. 
(5) Ako izmjena ili dopuna može značajno utjecati na izradu ponude, sadržaj ponude, dokazivanje sposobnosti, kriterij za odabir ponude, tehničke specifikacije, troškovnik, rok izvršenja ili ugovorne uvjete, naručitelj je dužan primjereno produljiti rok za dostavu ponuda.  
(6) Ako se postupak jednostavne nabave provodi putem EOJN RH, izmjena dokumentacije, ispravak poziva, ponovno slanje poziva i produljenje roka za dostavu ponuda provode se putem EOJN RH u skladu s funkcionalnostima sustava.
 
[bookmark: _Toc232490657]4.17. DOSTAVA I ZAPRIMANJE PONUDA
Članak 27.
(1) Ponude se dostavljaju na način određen u pozivu na dostavu ponuda.
(2) U postupcima jednostavne nabave koji se provode putem EOJN RH ponude se dostavljaju isključivo elektronički, putem EOJN RH, i naručitelj ne smije pregledavati, ocjenjivati niti odabrati ponudu dostavljenu izvan toga sustava.  
(3) U postupcima procijenjene vrijednosti jednake ili manje od 15.000,00 eura, ako se postupak ne provodi putem EOJN RH, ponude se mogu dostaviti elektroničkom poštom, drugim elektroničkim sustavom, poštom ili osobnom dostavom, ako je takav način izričito predviđen pozivom.

[bookmark: _Toc232490658]4.18. OTVARANJE PONUDA
Članak 28.
(1) Otvaranje ponuda u postupcima jednostavne nabave nije javno, osim ako naručitelj u pozivu odnosno dokumentaciji o nabavi izrijekom odredi drukčije.  
(2) U postupcima koji se provode putem EOJN RH ponude se otvaraju automatski u EOJN RH po isteku roka za dostavu ponuda, bez posebne intervencije naručitelja, a sustav generira zapisnik o otvaranju ponuda.  
(3) Ako je naručitelj zahtijevao dostavu dijelova ponude fizičkim putem, primjerice jamstva ili uzoraka, naručitelj evidentira zaprimanje tih dijelova u zapisniku odnosno dokumentaciji postupka, u skladu s mogućnostima EOJN RH.  
(4) Nakon isteka roka za dostavu ponuda nije dopušteno zaprimanje novih ponuda niti produljenje roka za dostavu ponuda, osim ako je prije isteka roka provedena izmjena odnosno ispravak postupka na način dopušten EOJN RH ili pozivom.

[bookmark: _Toc232490659]5. PREGLED I OCJENA PONUDA
Članak 29.
(1) Nakon otvaranja ponuda naručitelj provodi pregled i ocjenu ponuda radi utvrđivanja njihove pravodobnosti, potpunosti, sukladnosti s dokumentacijom o nabavi, ispunjavanja tehničkih zahtjeva, ispunjavanja propisanih uvjeta sposobnosti i nepostojanja osnova za isključenje ako su propisane, valjanosti jamstva ako je zahtijevano, pravilnosti izračuna cijene te drugih elemenata relevantnih za odabir ponude.
(2) Tijekom pregleda i ocjene ponuda naručitelj može od ponuditelja zatražiti pojašnjenje ili upotpunjavanje ponude, dostavu ili pojašnjenje dokaza, prihvat ispravka računske pogreške, obrazloženje neuobičajeno niske ponude, produljenje roka valjanosti ponude, dostavu dokaza o raspolaganju resursima subjekta na čiju se sposobnost ponuditelj oslanja ili drugo očitovanje povezano s pregledom i ocjenom ponude.  
(3) Rok koji naručitelj određuje ponuditelju za postupanje po zahtjevu iz prethodnog stavka mora biti primjeren predmetu zahtjeva, složenosti traženog pojašnjenja ili dokaza te načinu komunikacije, a ne smije biti kraći od tri (3) radna dana od dana slanja zahtjeva. 
(4) Ako ponuditelj ne postupi po zahtjevu naručitelja u ostavljenom roku, naručitelj ponudu pregledava i ocjenjuje na temelju raspoloživih podataka te je odbija ako nije moguće utvrditi njezinu valjanost ili sukladnost s dokumentacijom o nabavi.
(5) Ako se postupak provodi putem EOJN RH, zahtjevi naručitelja i odgovori ponuditelja dostavljaju se putem EOJN RH, u skladu s funkcionalnostima sustava. 
(6) O pregledu i ocjeni ponuda sastavlja se zapisnik. U postupcima putem EOJN RH zapisnik se izrađuje odnosno generira u sustavu i objavljuje zajedno s odlukom kada je to predviđeno pravilima sustava.

[bookmark: _Toc232490660]5.1. USPOREDBA CIJENE PONUDE 
Članak 30.
(1) Ako je kriterij za odabir ponude cijena ponude, ponude se rangiraju prema cijeni ponude bez poreza na dodanu vrijednost, osim ako je u pozivu odnosno dokumentaciji o nabavi zbog posebnosti predmeta nabave ili poreznog tretmana jasno i obrazloženo određeno drukčije.
(2) Ako se primjenjuje kriterij cijene i kvalitete odnosno troška i kvalitete, financijski dio ponude ocjenjuje se prema cijeni ili trošku bez poreza na dodanu vrijednost, osim ako je u pozivu odnosno dokumentaciji o nabavi jasno i obrazloženo određeno drukčije.
(3) Cijena ponude s porezom na dodanu vrijednost iskazuje se radi utvrđivanja ukupne financijske obveze naručitelja, sklapanja i izvršenja ugovora odnosno izdavanja narudžbenice, ako je to primjenjivo.
(4) U slučaju da su dvije ili više ponuda jednako rangirane prema kriteriju za odabir ponuda, naručitelj će odabrati ponudu koja je zaprimljena ranije, osim ako je u pozivu, odnosno dokumentaciji o nabavi unaprijed određen objektivan i nediskriminatoran način utvrđivanja prednosti.

[bookmark: _Toc232490661]5.2. ZAPISNIK O PREGLEDU I OCJENI PONUDA
Članak 31.
(1) O pregledu i ocjeni ponuda sastavlja se zapisnik o pregledu i ocjeni ponuda, osim kada se postupak poništava prije isteka roka za dostavu ponuda ili kada s obzirom na vrijednost, predmet ili način provedbe postupka sastavljanje zapisnika nije primjenjivo. 
(2) Ako se postupak jednostavne nabave ne provodi putem EOJN RH, zapisnik iz stavka 1. ovoga članka sastavlja se kao zaseban dokument pod nazivom zapisnik o otvaranju, pregledu i ocjeni ponuda. 
(3) Zapisnik iz stavka 2. ovoga članka, osim podataka o pregledu i ocjeni ponuda, sadržava i podatke o otvaranju ponuda, osobito podatke o isteku roka za dostavu ponuda, načinu dostave ponuda, vremenu otvaranja ponuda i popisu zaprimljenih ponuda. 
(4) Zapisnik o pregledu i ocjeni ponuda osobito sadrži:
1. podatke o naručitelju i predmetu nabave;
2. evidencijski broj nabave, procijenjenu vrijednost nabave i primijenjeni način provedbe postupka;
3. podatke o objavi odnosno slanju poziva na dostavu ponuda;
4. podatke o isteku roka za dostavu ponuda i otvaranju ponuda, ako je primjenjivo;
5. popis zaprimljenih ponuda;
6. podatke o ponuditeljima i ponuđenim cijenama odnosno troškovima, s naznakom cijene bez PDV-a i cijene s PDV-om ako je primjenjivo;
7. pregled ispunjavanja zahtjeva iz poziva odnosno dokumentacije o nabavi;
8. pregled ispunjavanja kriterija za kvalitativni odabir gospodarskog subjekta, ako su određeni;
9. podatke o zatraženim i dostavljenim pojašnjenjima, upotpunjavanjima, dokazima, obrazloženjima ili prihvatu ispravka računske pogreške, ako ih je bilo;
10. razloge odbijanja ponude kao neprihvatljive, ako je primjenjivo;
11. prikaz ocjene ponuda prema kriteriju za odabir ponude;
12. obrazloženje odabira najpovoljnije ponude ili poništenja postupka;
13. druge podatke važne za pregled i ocjenu ponuda i donošenje odluke.
(5) Ako se postupak jednostavne nabave provodi putem EOJN RH, zapisnik o pregledu i ocjeni ponuda sastavlja se, pohranjuje ili evidentira u skladu s funkcionalnostima EOJN RH. Zapisnik o otvaranju ponuda, podaci o otvaranju ponuda i drugi zapisi dostupni u EOJN RH smatraju se dijelom dokumentacije postupka i ne moraju se posebno prepisivati u zaseban dokument.
(6) Zapisnik potpisuju članovi stručnog povjerenstva odnosno osobe koje su provele otvaranje, pregled i ocjenu ponuda, ako se zapisnik sastavlja kao zaseban dokument. Ako se zapisnik izrađuje ili potvrđuje u EOJN RH, potpisivanje se provodi na način koji omogućuje EOJN RH.
(7) Zapisnik o pregledu i ocjeni ponuda čuva se u dokumentaciji postupka jednostavne nabave, zajedno s ponudama, pojašnjenjima, dokazima, odlukama i drugom dokumentacijom postupka.

[bookmark: _Toc232490662]5.3. ODBIJANJE PONUDE
Članak 32.
(1) Naručitelj će odbiti ponudu kao neprihvatljivu ako utvrdi postojanje razloga za odbijanje propisanih ovim Pravilnikom. 
(2) Ponuda je neprihvatljiva:
1. ako je zakašnjela, 
2. ako nije dostavljena na način određen pozivom odnosno dokumentacijom o nabavi, 
3. ako nije dostavljena putem EOJN RH kada je to obvezno, 
4. ako je ponuda nejasna, nepotpuna ili proturječna na način koji nije moguće otkloniti dopuštenim pojašnjenjem ili upotpunjavanjem, 
5. ako ne ispunjava tehničke specifikacije ili druge zahtjeve predmeta nabave, 
6. ako ponuditelj ne ispunjava propisane kriterije za kvalitativni odabir, 
7. ako su utvrđene osnove za isključenje, 
8. ako ponuditelj ne dostavi traženo jamstvo ili ono nije valjano, 
9. ako ne prihvati ispravak računske pogreške, 
10. ako ne dostavi prihvatljivo obrazloženje neuobičajeno niske ponude,
11. ako je ponuda protivna propisima, pozivu odnosno dokumentaciji o nabavi.  
(3) Ako je cijena najpovoljnije prihvatljive ponude veća od procijenjene vrijednosti nabave, naručitelj može osigurati dodatna sredstva i odabrati takvu ponudu, pod uvjetom da prihvat ponude ne dovodi do povrede pravila o financijskim pragovima, obvezi provedbe postupka putem EOJN RH ili primjeni Zakona o javnoj nabavi, pri čemu je prije donošenja odluke o odabiru dužan pribaviti pisanu suglasnost upravnog vijeća o tome jesu li dodatna sredstva osigurana ili se mogu osigurati. Osiguranje dodatnih sredstava i razlozi za odabir takve ponude obrazlažu se u zapisniku o pregledu i ocjeni ponuda, odnosno u drugoj dokumentaciji postupka.
(4) Razlozi odbijanja ponude navode se u zapisniku o pregledu i ocjeni ponuda te, prema potrebi, u odluci o odabiru ili poništenju.


[bookmark: _Toc232490663]5.4. PONIŠTENJE POSTUPKA
Članak 33.
(1) Naručitelj poništava postupak jednostavne nabave ako:
a) nije zaprimljena nijedna ponuda;
b) nakon odbijanja ponuda nije preostala nijedna valjana ponuda;
c) su cijene svih ponuda koje nisu odbijene veće od procijenjene vrijednosti nabave, a naručitelj ne može ili ne želi osigurati dodatna sredstva;
d) nije zaprimljena nijedna prihvatljiva ponuda unutar procijenjene vrijednosti nabave, a naručitelj nije osigurao dodatna sredstva ili bi prihvat ponude čija je cijena veća od procijenjene vrijednosti doveo do povrede pravila o financijskim pragovima, obvezi provedbe postupka putem EOJN RH ili primjeni Zakona o javnoj nabavi;
e) su nastale okolnosti zbog kojih je prestala potreba za predmetom nabave ili se potreba bitno promijenila;
f) su utvrđeni nedostaci u dokumentaciji o nabavi ili provedbi postupka zbog kojih postupak nije moguće zakonito dovršiti;
g) su nastale okolnosti koje naručitelj nije mogao predvidjeti, a zbog kojih sklapanje ugovora ne bi bilo svrhovito, ekonomično ili zakonito;
h) postoje drugi opravdani razlozi povezani sa zakonitošću, svrsishodnošću ili financiranjem nabave, uz posebno obrazloženje.
(2) Naručitelj može poništiti postupak prije isteka roka za dostavu ponuda ako utvrdi da postoje razlozi zbog kojih postupak nije moguće ili nije svrhovito nastaviti.
(3) U postupcima putem EOJN RH odluka o poništenju izrađuje se, pohranjuje i objavljuje u sustavu na način koji sustav omogućuje. Ako se postupak poništava bez pregleda i ocjene ponuda, zapisnik o pregledu i ocjeni ponuda ne sastavlja se ako ga sustav ne zahtijeva.
(4) Razlozi poništenja postupka moraju biti obrazloženi u odluci o poništenju i dokumentirani u dokumentaciji postupka jednostavne nabave.

 
[bookmark: _Toc232490664]6. ODLUKE I PRAVNA ZAŠTITA
[bookmark: _Toc232490665]6.1. ODLUKA O ODABIRU ILI PONIŠTENJU POSTUPKA
Članak 34.
(1) Nakon pregleda i ocjene ponuda naručitelj donosi odluku o odabiru najpovoljnije ponude ili odluku o poništenju postupka jednostavne nabave.
(2) Odluka o odabiru osobito sadrži:
· podatke o odabranom ponuditelju,
· cijenu ponude,
· obrazloženje razloga odabira.
(3) Odluka o odabiru ili poništenju dostavlja se ponuditeljima bez odgode, na način određen u pozivu na dostavu ponuda, osobito putem elektroničke pošte ili putem modula jednostavne nabave u Elektroničkom oglasniku javne nabave Republike Hrvatske ako se postupak provodio putem toga sustava. 
(4) Odluci o odabiru ili poništenju postupka prilaže se zapisnik o pregledu i ocjeni ponuda, ako je u postupku sastavljen.

[bookmark: _Toc232490666]6.2. IZVRŠNOST ODLUKE
Članak 35.
(1) U postupcima jednostavne nabave procijenjene vrijednosti veće od 15.000,00 eura, nakon dostave odluke o odabiru ponuditeljima naručitelj ne smije sklopiti ugovor o nabavi odnosno izdati narudžbenicu prije isteka roka za podnošenje prigovora propisanog ovim Pravilnikom.
(2) Rok iz stavka 1. ovoga članka predstavlja rok mirovanja.
(3) U postupcima jednostavne nabave procijenjene vrijednosti jednake ili manje od 15.000,00 eura odluka o odabiru može se izvršiti odmah nakon njezina donošenja, jer se pravna zaštita u tim postupcima ne osigurava putem prigovora propisanog ovim Pravilnikom.
(4) Ako u roku iz stavka 1. ovoga članka nije podnesen prigovor, odluka o odabiru postaje izvršna istekom roka za podnošenje prigovora.
(5) Ako je prigovor podnesen u roku, odluka o odabiru ne može se izvršiti do donošenja odluke o prigovoru.
(6) Rok mirovanja ne primjenjuje se ako je u postupku jednostavne nabave zaprimljena samo jedna ponuda koja je ujedno i odabrana.
(7) Rok mirovanja ne primjenjuje se ni u slučaju žurne nabave kada bi njegovo poštivanje zbog okolnosti koje naručitelj nije mogao predvidjeti prouzročilo značajnu štetu ili ozbiljno ugrozilo obavljanje djelatnosti odnosno izvršavanje zakonskih ili ugovornih obveza naručitelja. Razlozi za neprimjenu roka mirovanja moraju biti obrazloženi u odluci o odabiru ili drugom odgovarajućem aktu.

[bookmark: _Toc232490667]6.3. PRIGOVOR 
Članak 36.
(1) U postupcima jednostavne nabave procijenjene vrijednosti veće od 15.000,00 eura, ponuditelj koji je pretrpio ili bi mogao pretrpjeti štetu od navodnog kršenja subjektivnih prava  može izjaviti prigovor.
(2) Ponuditelj iz stavka 1. ovoga članka ima pravo na pravovremeni uvid u dokumentaciju postupka jednostavne nabave potrebnu za pripremu prigovora. Zahtjev za uvid podnosi se putem modula jednostavne nabave u EOJN RH, a naručitelj će uvid omogućiti u primjerenom roku, vodeći računa da se ponuditelju omogući ostvarivanje prava na prigovor u roku propisanom ovim Pravilnikom.
(3) Prigovor se podnosi čelniku naručitelja odnosno odgovornoj osobi naručitelja u pisanom obliku putem modula jednostavne nabave u EOJN RH.
(4) Prigovor mora sadržavati najmanje:
· podatke o podnositelju prigovora,
· oznaku postupka jednostavne nabave (evidencijski broj ili broj objave u EOJN RH),
· odluku naručitelja na koju se prigovor odnosi,
· razloge prigovora i obrazloženje.
(5) Ako prigovor sadržava kakav nedostatak koji onemogućuje postupanje po prigovoru odnosno ako je nerazumljiv ili nepotpun, Naručitelj će pozvati podnositelja prigovora da u roku od tri (3) dana otkloni nedostatak, uz upozorenje na pravne posljedice ako to u određenom roku ne učini.
(6) Prigovor se podnosi u roku od pet (5) dana od dana dostave odluke o odabiru ili odluke o poništenju.
(7) Rok za podnošenje prigovora računa se od dana dostave odluke gospodarskom subjektu.
(8) O prigovoru odlučuje čelnik naručitelja koji može:
· obustaviti postupak po izjavljenom prigovoru, ako gospodarski subjekt koji je izjavio prigovor odustane od prigovora,
· odbaciti prigovor koji je nedopušten, nepravodoban, izjavljen od neovlaštene osobe i u kojem nedostaci nisu otklonjeni u za to određenom roku, a po prigovoru se ne može postupiti,
· odbiti prigovor kao neosnovan,
· usvojiti prigovor te poništiti odluku o odabiru ili odluku o poništenju, nakon čega će se, ovisno o prirodi utvrđene povrede, provesti ponovni pregled i ocjena ponuda, donijeti nova odluka o odabiru ili nova odluka o poništenju odnosno poduzeti druge potrebne radnje radi zakonitog dovršetka postupka.
(9) O odluci povodom prigovora podnositelj prigovora obavještava se u primjerenom roku.
(10) Podnositelju prigovora ne pripada pravo na naknadu troškova u povodu izjavljenog prigovora.
(11) Odluka o prigovoru je konačna te protiv iste nije dopuštena žalba niti drugi pravni lijek u okviru ovoga Pravilnika.




[bookmark: _Toc232490669]7. UGOVARANJE I IZVRŠENJE UGOVORA
[bookmark: _Toc232490670]7.1. SKLAPANJE UGOVORA
Članak 37.
(1) Nakon što odluka o odabiru postane izvršna, naručitelj s odabranim ponuditeljem sklapa ugovor o nabavi ili izdaje narudžbenicu, ovisno o prirodi i vrijednosti nabave.
(2) Ugovor ili narudžbenica moraju biti u skladu s uvjetima iz poziva na dostavu ponuda i odabranom ponudom.
(3) Ugovor o nabavi ili narudžbenica predstavljaju pravni temelj za izvršenje nabave.

[bookmark: _Toc232490671]7.2. POSTUPANJE U SLUČAJU NEUREDNOG IZVRŠENJA UGOVORA 
Članak 38.
(1) Ako gospodarski subjekt ne izvršava ugovorene obveze uredno ili pravodobno, osoba zadužena za praćenje izvršenja ugovora dužna je o tome bez odgode obavijestiti čelnika naručitelja ili odgovornu osobu naručitelja.
(2) U slučaju nepravilnosti u izvršenju ugovora naručitelj može poduzeti mjere predviđene ugovorom, osobito:
· zahtijevati otklanjanje nedostataka,
· naplatiti ugovornu kaznu ili drugo ugovoreno osiguranje,
· raskinuti ugovor ako za to postoje ugovoreni ili zakonski razlozi.

[bookmark: _Toc232490672]7.3. RASKID UGOVORA
Članak 39.
(1) Naručitelj može raskinuti ugovor o nabavi ako gospodarski subjekt ne izvršava ugovorene obveze ili ih izvršava protivno ugovoru.
(2) Prije raskida ugovora naručitelj će, ako je to moguće, pisanim putem pozvati gospodarski subjekt da u primjerenom roku otkloni utvrđene nepravilnosti.
(3) Ako gospodarski subjekt u ostavljenom roku ne otkloni nepravilnosti, naručitelj može donijeti odluku o raskidu ugovora.

[bookmark: _Toc232490673]7.4. IZMJENE UGOVORA TIJEKOM IZVRŠENJA
Članak 40.
(1) Ugovor o nabavi sklopljen u postupku jednostavne nabave može se izmijeniti tijekom njegova trajanja ako se time ne mijenja bitno predmet ugovora niti narušavaju načela javne nabave.
(2) Izmjene ugovora osobito su dopuštene ako se odnose na:
· manje tehničke prilagodbe koje ne mijenjaju prirodu predmeta nabave,
· produženje rokova izvršenja ugovora zbog objektivnih okolnosti koje ugovorne strane nisu mogle predvidjeti,
· promjene koje su nužne radi urednog izvršenja ugovora, a koje ne mijenjaju bitne elemente ugovora.
(3) Svaka izmjena ugovora mora biti pisano obrazložena i dokumentirana u dokumentaciji postupka.

[bookmark: _Toc232490674]7.5. OGRANIČENJE VRIJEDNOSTI UGOVORA TIJEKOM IZVRŠENJA
Članak 41.
(1) Izmjenama ugovora ne smije se zaobići primjena pravila o određivanju procijenjene vrijednosti nabave niti umjetno izbjeći provedba postupka koji bi bio primjenjiv da je potreba bila poznata u trenutku pokretanja postupka.
(2) Ako bi izmjena ugovora dovela do potrebe provedbe postupka koji bi, da je potreba bila poznata u trenutku pokretanja postupka, zahtijevao primjenu strožih pravila ili drukčijeg načina provedbe nabave, naručitelj je dužan provesti novi postupak nabave.
(3) Odredbe ovoga članka primjenjuju se na sve izmjene ugovora, neovisno o njihovom pravnom obliku, uključujući dodatke ugovoru, narudžbenice ili druge oblike povećanja ugovorne vrijednosti.


[bookmark: _Toc232490675]7.6. EVIDENCIJA I REGISTAR UGOVORA
Članak 42.
(1) Naručitelj vodi evidenciju postupaka jednostavne nabave radi praćenja provedbe postupaka, izvršenja sklopljenih ugovora, narudžbenica ili drugih odgovarajućih akata te odgovarajućeg dokumentiranja postupanja.
(2) Podaci o sklopljenim ugovorima i njihovom izvršenju evidentiraju se u registru ugovora sukladno propisima kojima se uređuje vođenje i objava registra ugovora.



[bookmark: _Toc232490676]8. PRIJELAZNE I ZAVRŠNE ODREDBE
Članak 43.
(1) Ovaj Pravilnik, kao i sve njegove izmjene i dopune, objavljuje se na internetskim stranicama naručitelja.  
(2) Naručitelj je dužan ovaj Pravilnik, kao i sve njegove izmjene i dopune, učiniti dostupnima u Elektroničkom oglasniku javne nabave Republike Hrvatske, sukladno Zakonu o javnoj nabavi.  

Članak 44.
(1) Svi postupci započeti po odredbama Pravilnika o procedurama javne i jednostavne nabave i stvaranja ugovornih obveza u Upravi za ceste Vukovarsko – srijemske županije (KLASA:023-04/19-02/05; URBROJ:2188/1-06-02/1-19-1) prije stupanja na snagu ove odluke, dovršit će se prema odredbama tog Pravilnika.
(2) Danom stupanja na snagu ovog Pravilnika prestaje važiti Pravilnika o procedurama javne i jednostavne nabave i stvaranja ugovornih obveza u Upravi za ceste Vukovarsko – srijemske županije (KLASA:023-04/19-02/05; URBROJ:2188/1-06-02/1-19-1).


Članak 45.
(1) Ovaj Pravilnik objavit će se na oglasnoj ploči Županijske uprave za ceste i u „Službenom vjesniku“ Vukovarsko-srijemske županije te stupa na snagu 1. rujna 2026.godine.

